Predlog IZVEDBENI SKLEP SVETA o odobritvi posodobljenega programa za makroekonomsko prilagoditev za Portugalsko /* COM/2014/0184 final - 2014/0102 (NLE) */





OBRAZLOŽITVENI MEMORANDUM Svet je 17. maja 2011 Portugalski na njeno zahtevo odobril finančno pomoč (Izvedbeni sklep Sveta 2011/344/EU) v podporo korenitemu gospodarskemu reformnemu programu, katerega namen je povrniti zaupanje, omogočiti ponovno trajnostno rast gospodarstva ter zaščititi finančno stabilnost na Portugalskem, v euroobmočju in EU. Komisija je v skladu s členom 3(10) Sklepa 2011/344/EU skupaj z Mednarodnim denarnim skladom (MDS) in v povezavi z Evropsko centralno banko (ECB) izvedla enajsti pregled za oceno napredka na področju izvajanja dogovorjenih ukrepov, njihove učinkovitosti ter ekonomskega in socialnega vpliva. Ob upoštevanju posredovanih informacij je Komisija s predlogom [vstaviti sklic] predlagala spremembo Sklepa 2011/344/EU. Po začetku veljavnosti „dvojčka“ (natančneje Uredbe (EU) št. 472/2013), ki med drugim določa tudi postopek za spremembo pogojev politike, povezanih s programom za gospodarsko prilagoditev, je potreben dodaten sklep. Uredba (EU) št. 472/2013 se uporablja za obstoječe programe za makroekonomsko prilagoditev, ki so bili vzpostavljeni po začetku njene veljavnosti, zato morajo biti prilagoditve v skladu s postopkom iz člena 7(5). 2014/0102 (NLE) Predlog IZVEDBENI SKLEP SVETA o odobritvi posodobljenega programa za makroekonomsko prilagoditev za Portugalsko SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo[1], zlasti člena 7(5) Uredbe, ob upoštevanju predloga Evropske komisije, ob upoštevanju naslednjega: (1) Uredba (EU) št. 472/2013 se uporablja za države članice, ki na dan začetka njene veljavnosti že prejemajo finančno pomoč, vključno s pomočjo iz Evropskega mehanizma za finančno stabilizacijo (EFSM) in/ali Evropskega instrumenta za finančno stabilnost (EFSF). (2) Uredba (EU) št. 472/2013 določa pravila za odobritev programov za makroekonomsko prilagoditev v državah članicah, ki prejemajo takšno finančno pomoč, ki se morajo uporabljati v povezavi z Uredbo Sveta (EU) št. 407/2010[2] o ustanovitvi EFSM, ko zadevna država članica prejme pomoč iz EFSM in drugih virov. (3) Portugalski je bila z Izvedbenim sklepom 2011/344/EU[3] odobrena finančna pomoč iz EFSM in iz EFSF. (4) Zaradi doslednosti bi bilo treba posodobljeni program za makroekonomsko prilagoditev za Portugalsko na podlagi Uredbe (EU) št. 472/2013 odobriti s sklicevanjem na ustrezne določbe Izvedbenega sklepa 2011/344/EU. (5) V skladu s členom 3(10) Izvedbenega sklepa 2011/344/EU je Komisija skupaj z Mednarodnim denarnim skladom in v povezavi z Evropsko centralno banko izvedla enajsti pregled za oceno napredka portugalskih organov pri izvajanju dogovorjenih ukrepov v okviru programa za makroekonomsko prilagoditev, kot tudi njihove učinkovitosti ter ekonomskega in socialnega vpliva. Zaradi tega pregleda je treba obstoječi program za makroekonomsko prilagoditev nekoliko spremeniti. (6) Navedene spremembe so določene v ustreznih določbah Izvedbenega sklepa 2011/344/EU, kakor je bil spremenjen z Izvedbenim sklepom Sveta 2014/[…]/EU z dne […][4] – SPREJEL NASLEDNJI SKLEP: Člen 1 Ukrepi iz člena 3(8) in (9) Izvedbenega sklepa 2011/344/EU, ki jih mora Portugalska sprejeti v okviru programa za makroekonomsko prilagoditev, se odobrijo. Člen 2 Ta sklep začne učinkovati z dnem uradne obvestitve. Člen 3 Ta sklep je naslovljen na Portugalsko republiko. V Bruslju, Za Svet Predsednik [1] UL L 140, 27.5.2013, str. 1. [2] Uredba Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1). [3] Izvedbeni sklep Sveta 2011/344/EU z dne 17. maja 2011 o finančni pomoči Unije Portugalski (UL L 159, 17.6.2011, str. 88). [4] UL: Prosimo, vstavite številko, datum in navedbo o objavi te uredbe.